钦定古今图书集成/明伦汇编/官常典/第791卷 > 李弥大
## 钦定古今图书集成/明伦汇编/官常典/第791卷 > 李弥大

按《宋史李弥逊传》：“弥逊弟弥大，字似矩，登崇宁三年
进士第，以大臣荐，召对，除校书郎，迁监察御史，假太
常少卿，充契丹贺正旦使。时传闻燕民欲归汉，徽宗
遣弥大觇之。使还奏所闻有二：或谓彼主淫刑灭亲，
种类畔离，女真侵迫，国势危殆为可取；或谓下诏罪
已，擢用耆旧，招赦盗贼，国尚有人未可取；莫若听其
自相攻并。”迁起居郎、试中书舍人、同修国史。童贯宣
抚永兴，走马承受白锷恃贯不报师期，朝廷止从薄
责。弥大缴奏，以为边报不至，非朝廷福。锷坐除名，弥
大亦出知光州，移知鄂州。召为给事中兼校正御前
文籍详定官，拜礼部侍郎。金人大举入侵，李纲定城
守之策，命弥大为参议，与纲不合罢。未几，除刑部尚
书。初，朝廷许割三镇𢌿金人，既而遣种师道、师中援
河北，姚古援河东。弥大上疏，乞起河东西境麟、府诸
郡及陕西兵，以济古之师，起河东路及京东近郡兵，
以济师道、师中之师，为腹背攻劫之图。遂除弥大河
东宣抚副使。张师正领胜捷军，败于河东，溃归，弥大
诛之。复遣馀卒援真定，馀卒叛，宣抚罢，命弥大知陕
州。河东破，小将李彦先来谒，言军事，弥大壮之，留为
将，戍崤、渑间以遏敌。诏遣使召援，弥大未敢进。会永
兴帅范致虚纠兵勤王，檄弥大充诸道计议，行至方
城，道阻，乃率众赴大元帅府。建炎元年，除知淮宁府。
到郡未几，杜用等夜叛，弥大缒城出，贼散乃还，坐贬
秩。寻诏为吏部侍郎。帝如杭州，命权绍兴府，试户部
尚书兼侍读。吕颐浩视师，以弥大为参谋官。弥大奏：
“王导、谢安为都督，未尝离朝廷，今边圉幸无他，颐浩
不宜轻动。”又言：“已为天子从官，非宰相可辟。乞于诸
军悉置军正，如汉朝故事，以察官、郎官为之。陛下必
欲留臣，当别为一司，伺察颐浩过失。”忤旨，出知平江
府。中丞沈与求劾弥大谋间君臣，妄自尊大，夺职归。
知静江府，奏广西边防利害。入为工部尚书，未几罢
去。广西提刑韩璜劾其在静江日断强盗死罪，引绞
入斩，贬两秩。绍兴十年卒，年六十一。